Απόφαση της Επιτροπής

της 24ης Σεπτεμβρίου 2003

για την ανάθεση, σε εκτελεστικούς φορείς, της διαχείρισης της κοινοτικής ενίσχυσης για προενταξιακά μέτρα, στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Λετονίας κατά την προενταξιακή περίοδο

(2003/672/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1266/1999 του Συμβουλίου, της 21ης Ιουνίου 1999, σχετικά με το συντονισμό της βοήθειας προς τις υποψήφιες χώρες στο πλαίσιο της προενταξιακής στρατηγικής και για την τροποποίηση του κανονισμού (ΕΟΚ) αριθ. 3906/89(1), και ιδίως το άρθρο 12 παράγραφος 2,

Εκτιμώντας τα ακόλουθα:

(1) Το ειδικό πρόγραμμα ένταξης για τη γεωργία και την αγροτική ανάπτυξη για τη Δημοκρατία της Λετονίας (που εφεξής καλείται "Sapard") εγκρίθηκε με την απόφαση της Επιτροπής της 25ης Οκτωβρίου 2000(2), και τροποποιήθηκε τελευταία από την απόφαση της Επιτροπής της 18ης Φεβρουαρίου 2003 σύμφωνα με το άρθρο 4 παράγραφος 5 του κανονισμού (ΕΚ) αριθ. 1268/1999 του Συμβουλίου, της 21ης Ιουνίου 1999, σχετικά με την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη στις υποψήφιες χώρες της κεντρικής και ανατολικής Ευρώπης κατά την προενταξιακή περίοδο(3), όπως τροποποιήθηκε τελευταία από τον κανονισμό (ΕΚ) αριθ. 696/2003(4).

(2) Η κυβέρνηση της Δημοκρατίας της Λετονίας και η Επιτροπή, ενεργώντας εξ ονόματος της Κοινότητας, υπέγραψαν στις 25 Ιανουαρίου 2001 την πολυετή χρηματοδοτική συμφωνία η οποία θεσπίζει το τεχνικό, νομικό και διοικητικό πλαίσιο για την εκτέλεση του προγράμματος Sapard, που τροποποιήθηκε με την ετήσια χρηματοδοτική συμφωνία για το 2001, που υπεγράφη στις 11 Φεβρουαρίου 2002, με την ετήσια χρηματοδοτική συμφωνία για το 2002, που υπεγράφη στις 4 Φεβρουαρίου 2003 και με την ετήσια χρηματοδοτική συμφωνία για το 2003, που υπεγράφη στις 27 Ιουνίου 2003.

(3) Για την υλοποίηση ορισμένων μέτρων που καθορίζονται στο Sapard, από την αρμόδια αρχή της Δημοκρατίας της Λετονίας έχει οριστεί ένας οργανισμός Sapard. Το ταμείο εθνικών πόρων του Υπουργείου Οικονομικών έχει οριστεί για τα χρηματο-οικονομικά καθήκοντα που πρόκειται να ασκήσει στο πλαίσιο της υλοποίησης του Sapard.

(4) Με βάση μια κατά περίπτωση ανάλυση της ικανότητας διαχείρισης εθνικών και τομεακών προγραμμάτων/έργων, των διαδικασιών δημοσιονομικού ελέγχου και των δομών όσον αφορά τα δημόσια οικονομικά, όπως προβλέπεται στο άρθρο 12 παράγραφος 2 του κανονισμού (ΕΚ) αριθ. 1266/1999, η Επιτροπή εξέδωσε την απόφαση 2001/885/EΚ, της 6ης Δεκεμβρίου 2001, για την ανάθεση, σε εκτελεστικούς φορείς, της διαχείρισης της κοινοτικής ενίσχυσης για τα προενταξιακά μέτρα, στους τομείς της γεωργίας και της αγροτικής ανάπτυξης, τα οποία εφαρμόζονται στη Δημοκρατία της Λετονίας κατά την προενταξιακή περίοδο(5), όσον αφορά ορισμένα μέτρα που προβλέπονται στο Sapard.

(5) Έκτοτε η Επιτροπή προέβη σε περαιτέρω ανάλυση, σύμφωνα με το άρθρο 12 παράγραφος 2 του κανονισμού (ΕΚ) αριθ. 1266/1999, όσον αφορά το μέτρο: "Τεχνική βοήθεια" όπως προβλέπονται στο Sapard. Η Επιτροπή θεωρεί ότι, όσον αφορά επίσης τα μέτρα αυτά, η Δημοκρατία της Λετονίας πληροί τις διατάξεις των άρθρων 4 έως 6 και του παραρτήματος του κανονισμού (ΕΚ) αριθ. 2222/2000 της Επιτροπής, της 7ης Ιουνίου 2000, σχετικά με τον καθορισμό των χρηματοδοτικών κανόνων για την εφαρμογή του κανονισμού (ΕΚ) αριθ. 1268/1999 του Συμβουλίου για την κοινοτική στήριξη για τα προενταξιακά μέτρα που αφορούν τη γεωργία και την αγροτική ανάπτυξη σε υποψήφιες χώρες της κεντρικής και ανατολικής Ευρώπης κατά την προενταξιακή περίοδο(6), όπως τροποποιήθηκε τελευταία από τον κανονισμό (ΕΚ) αριθ. 188/2003(7), καθώς και τους ελάχιστους όρους που περιλαμβάνονται στο παράρτημα του κανονισμού (ΕΚ) αριθ. 1266/1999.

(6) Είναι, επομένως, σκόπιμο να αρθεί η απαίτηση της εκ των προτέρων έγκρισης που προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999 και να ανατεθεί, όσον αφορά το επικουρικό μέτρο 2 "Τεχνική βοήθεια", στον οργανισμό Sapard και στο ταμείο εθνικών πόρων του Υπουργείου Οικονομικών της Δημοκρατίας της Λετονίας η διαχείριση της ενίσχυσης σε αποκεντρωμένη βάση.

(7) Επειδή όμως οι έλεγχοι που διεξήγαγε η Επιτροπή για το επικουρικό μέτρο 2 "Τεχνική βοήθεια" βασίζονται σε ένα σύστημα το οποίο δεν λειτουργεί ακόμη πλήρως, όσον αφορά όλα τα σχετικά στοιχεία, ενδείκνυται να ανατεθεί η διαχείριση του προγράμματος Sapard στον οργανισμό Sapard και στο ταμείο εθνικών πόρων του Υπουργείου Οικονομικών, σύμφωνα με το άρθρο 3 παράγραφος 2 του κανονισμού (ΕΚ) αριθ. 2222/2000, σε προσωρινή βάση.

(8) Η ανάθεση της διαχείρισης του Sapard προβλέπεται μόνο εφόσον θα έχουν διεξαχθεί επιπλέον έλεγχοι, για να διασφαλιστεί ότι το σύστημα λειτουργεί ικανοποιητικά και θα έχουν εφαρμοστεί οι συστάσεις που ενδέχεται να εκδώσει η Επιτροπή όσον αφορά την ανάθεση της διαχείρισης της ενίσχυσης στον οργανισμό Sapard και στο ταμείο εθνικών πόρων του Υπουργείου Οικονομικών.

(9) Σύμφωνα με το άρθρο 9 παράγραφος 1 δεύτερο εδάφιο του κανονισμού (ΕΚ) αριθ. 2222/2000, οι δαπάνες για τις μελέτες σκοπιμότητας και άλλες σχετικές μελέτες καθώς και για την τεχνική βοήθεια που έχουν καταβληθεί από τους δικαιούχους πριν από την ημερομηνία της απόφασης της Επιτροπής για την ανάθεση της διαχείρισης μπορούν να επιστραφούν. Κατά συνέπεια, κρίνεται σκόπιμο να καθοριστεί η ημερομηνία από την οποία θα μπορούν να επιστραφούν οι δαπάνες αυτές,

ΑΠΟΦΑΣΙΖΕΙ:

Άρθρο 1

Αίρεται η απαίτηση της εκ των προτέρων έγκρισης, εκ μέρους της Επιτροπής, της επιλογής των έργων και της σύναψης της σύμβασης για το επικουρικό μέτρο 2 "Τεχνική βοήθεια" από τη Δημοκρατία της Λετονίας όπως προβλέπεται στο άρθρο 12 παράγραφος 1 του κανονισμού (ΕΚ) αριθ. 1266/1999.

Άρθρο 2

Η διαχείριση του προγράμματος SAPARD ανατίθεται σε προσωρινή βάση:

1. στην υπηρεσία στήριξης της υπαίθρου της Δημοκρατίας της Λετονίας, Republikas Laukums 2, Riga LV 1981 για την υλοποίηση του επικουρικού μέτρου 2 "Τεχνική βοήθεια" όπως καθορίζεται στο πρόγραμμα για τη γεωργία και την αγροτική ανάπτυξη, το οποίο εγκρίθηκε με την απόφαση C(2000) 3097 της Επιτροπής της 25ης Οκτωβρίου 2000·

και

2. στο Υπουργείο Οικονομικών, ταμείο εθνικών πόρων, Smilsu Iela 1, Riga LV 1919, για τα χρηματοοικονομικά καθήκοντα που πρόκειται να ασκήσει στο πλαίσιο της υλοποίησης του Sapard για το επικουρικό μέτρο 2 "Τεχνική βοήθεια", για τη Δημοκρατία της Λετονίας.

Άρθρο 3

Οι δαπάνες στο πλαίσιο του μέτρου "Τεχνική βοήθεια" είναι επιλέξιμες για κοινοτική συγχρηματοδότηση από τις 25 Οκτωβρίου 2000, υπό τον όρο πάντοτε ότι δεν έχουν καταβληθεί από τον οργανισμό Sapard πριν από την ημερομηνία έκδοσης της παρούσας απόφασης.

Βρυξέλλες, 24 Σεπτεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 161 της 26.6.1999, σ. 68.

(2) C(2000) 3097.

(3) ΕΕ L 161 της 26.6.1999, σ. 87.

(4) ΕΕ L 99 της 17.4.2003, σ. 24.

(5) ΕΕ L 327 της 12.12.2001, σ. 45.

(6) ΕΕ L 253 της 7.10.2000, σ. 5.

(7) ΕΕ L 27 της 1.2.2003, σ. 14.